**ODREĐIVANJE TEORETSKOG MODELA I HIPOTEZA ISTRAŽIVANJA**

Srž istraživačkog projekta je provođenje teoretske i konceptualne analize iz čega proizlazi teorijski model istraživanja. Novim i mladim istraživačima nije jednostavno analizirati teoretski model koji će im biti okosnica istraživanja jer nemaju dovoljno iskustva i znanja no neophodno je upustiti se u taj proces i uložiti dovoljan trud i napor.

Istraživački projekt u jednome znanstvenom području označava primjenu teorije iz tog područja na problem istraživanja kako bi se više otkrilo. Kada se primjenjuje teorija na problem koji se istražuje, pitate se: „Može li ovo pitanje biti interpretirano u kontekstu ove teorije?“

Kao primjer možemo navesti situaciju u kojoj se istražuje maloprodaja dijamantnog nakita. Možemo li ovaj istraživački predmet sagledati u kontekstu teorije potražnje? Teorija potražnje tvrdi da potraživana količina ovisi o cijeni proizvoda, dohotku, ukusima i preferencijama potrošača te o cijeni povezanih dobara. Ukoliko želimo potražnju za dijamantnim nakitom objasniti teorijom potražnje, varijable koje određuju potražnju bi bile cijena nakita, dohodak potrošača, učestalost zaruka kao ukus potrošača i cijena ostalih tipova nakita. Empirijsko testiranje će otkriti funkcionira li teorija potražnje doista i u praksi.

Ukoliko nije očigledno jasno koju teoriju upotrijebiti za istraživanje, potrebno se upustiti u proces teoretiziranja. Teoretiziranje je proces *brainstorminga* o problemu kako bi se identificirale logičke veze koje će ga objasniti. Rezultat procesa je teorija koja analizira istraživačko pitanje i daje odgovore na pitanje u obliku hipoteza. Teoretiziranje označava konstruiranje teorijskog argumenta. To konstruiranje argumenata odnosno teoretiziranje se može činiti narativnim i matematičkim rasuđivanjem. Narativno promišljanje o svijetu nema ograničenja i možemo uzeti u obzir raznorazne mogućnosti dok su u okviru prihvaćenih znanja i teorija. Teorijski ekonomisti skloni su matematičkom rasuđivanju koncepata iako svo promišljanje započinje na narativnoj razini nakon čega se formuliraju matematičkim modelima.

Najčešće korišten pristup kojega mnogi istraživači koriste je nadogradnja postojećih modela. Upravo je iz tog razloga bitna analiza literature odnosno analiza postojećih teorija i modela nakon čega se čine revizije kako bi se unaprijedilo postojeće stanje i prilagodilo specifičnoj situaciji.

Rezultat procesa teoretiziranja trebao bi biti istraživačka hipoteza ili hipoteze. Hipoteza je temelj za provođenje istraživanja. Riječ je o tvrdnji koju testiramo kako bismo došli do konačnih zaključaka o istraživačkom problemu. Dobra istraživačka hipoteza treba imati sljedeće karakteristike:

* Treba biti jasno i specifično formulirana
* Mora se razlikovati od alternativne hipoteze
* Mora biti sročena na način da se može dokazati i suprotno
* Mora biti sročena na način da se može empirijski testirati (statističke metode, podaci)
* Mora biti izvedena iz teorijske analize

Na primjeru potražnje dijamantnog nakita, (nul) hipoteza (H0) može biti sljedeća: „Ne postoji statistički značajna veza između potražnje za dijamantnim nakitom i cijene nakita“. Alternativna hipoteza (H1) bi bila da postoji statistički značajna (negativna) veza između potražnje za nakitom i cijene. „Kao nul hipotezu uglavnom biramo tvrdnju za koju želimo pokazati da je lažna, dok tvrdnju za koju bismo htjeli pokazati da je istinita stavljamo u alternativnu hipotezu. Također, nul hipoteza obično označava početno stanje, izostanak učinka ili nepotrebnost poduzimanja neke aktivnosti, a alternativna hipoteza tvrdi da je došlo do promjene, da postoji učinak ili da je potrebno nešto poduzeti.“ (Burić, 2012.).

Savjeti (Prilagođeno prema: Tkalac Verčić, Sinčić Ćorić, Pološki Vokić, 2010., str. 65.):

* Istraživanje može imati jednu ili više hipoteza
* Cilj oblikovanja i testiranja hipoteze je najčešće provjera teorije
* Formulacija hipoteze omogućava istraživanju da bude fokusirano
* Hipoteza pomaže u odabiru podataka
* Hipoteza može pomoći u oblikovanju teorije, time što omogućava da specifično zaključite što je istinito a što nije